Supply Shock คืออะไร
Supply Shock คือ เหตุการณ์ที่เกิดขึ้นอย่างฉับพลัน จนทำให้อุปทานของสินค้านั้น ๆ เกิดการเปลี่ยนแปลงอย่างรวดเร็ว ซึ่งท้ายที่สุด ก็จะส่งผลกระทบมายังราคาของสินค้า โดย Supply Shock มี 2 รูปแบบ คือ
- Negative Supply Shock คือ เหตุการณ์ที่ทำให้ อุปทานลดลง ส่งผลให้ ราคาสินค้าเพิ่มขึ้น
- Positive Supply Shock คือ เหตุการณ์ที่ทำให้ อุปทานเพิ่มขึ้น ส่งผลให้ ราคาสินค้าลดลง

โดยเหตุการณ์ที่ทำให้เกิด Supply Shock มีหลากหลายรูปแบบด้วยกัน ยกตัวอย่างเช่น
- เหตุการณ์ภัยธรรมชาติอย่าง น้ำท่วม หรือแผ่นดินไหว ทำให้โรงงานผลิตในพื้นที่นั้น ๆ เกิดความเสียหายจนไม่สามารถดำเนินการผลิตต่อได้
- เกิดสงครามระหว่างประเทศ ส่งผลให้การส่งออกสินค้าบางชนิดหยุดลงกลางคัน โดยเหตุการณ์เหล่านี้ ส่งผลให้อุปทานของสินค้าลดลง ซึ่งโดยทั่วไปแล้วจะทำให้ราคาของสินค้ามีการปรับตัวเพิ่มขึ้น และในบางครั้งการเปลี่ยนแปลงอย่างฉับพลัน อาจไม่ได้เกิดขึ้นกับสินค้าที่ใช้โดยตรง แต่เกิดขึ้นกับสินค้าชนิดอื่น ๆ โดยเฉพาะในกลุ่มสินค้าโภคภัณฑ์ เช่น น้ำมันดิบ และน้ำมันปาล์ม เป็นต้น ซึ่งส่วนใหญ่แล้วสินค้าโภคภัณฑ์ จะเป็นวัตถุดิบที่ใช้ในการผลิตสินค้าชนิดอื่น หรืออาจเรียกได้ว่าเป็นอีกหนึ่ง “ต้นทุนในการผลิต” ที่สำคัญ และเมื่อต้นทุนสินค้าเพิ่มขึ้นจนถึงจุดหนึ่ง จนผู้ประกอบการแบกรับต้นทุนเหล่านี้ไม่ไหว ภาระนี้ก็จะถูกผลักไปยังผู้บริโภค ผ่านการขึ้นราคานั่นเอง

ที่กล่าวมาทั้งหมด คือ เหตุการณ์ที่ทำให้เกิด Negative Supply Shock หรือ เหตุการณ์ที่ทำให้อุปทานลดลง ซึ่งก็จะส่งผลให้ราคาของสินค้าและบริการเพิ่มขึ้น ซึ่งความจริงแล้ว Supply Shock ยังมีอีกรูปแบบหนึ่ง ที่ให้ผลตรงข้ามกัน นั่นคือ Positive Supply Shock หรือ เหตุการณ์ที่ทำให้อุปทานเพิ่มขึ้น ซึ่งก็จะส่งผลให้ราคาของสินค้าลดลง ยกตัวอย่างเช่น การคิดค้นเทคโนโลยี, นวัตกรรมใหม่ หรือคิดค้นกระบวนการผลิตใหม่ที่เพิ่มกำลังการผลิตให้กับโรงงานเป็นอย่างมาก ในระยะเวลาอันสั้น หรือสภาพภูมิอากาศที่ผิดปกติ
ความรู้ทางการเงิน,ข่าวเศรษฐกิจและการเงิน